2022 9 23
LT
Europos Sąjungos oficialusis leidinys
C 365/1
I (Rezoliucijos, rekomendacijos ir nuomonės)
REZOLIUCIJOS
EUROPOS EKONOMIKOS IR SOCIALINIŲ REIKALŲ KOMITETAS 570-OJI EUROPOS EKONOMIKOS IR SOCIALINIŲ REIKALŲ KOMITETO PLENARINĖ SESIJA PER INTERACTIO, 2022 6 15–2022 6 16
Europos ekonomikos ir socialinių reikalų komiteto rezoliucija „Ukraina – nuo pagalbos iki atstatymo.
Europos pilietinės visuomenės pasiūlymai“ (2022/C 365/01)
Teisinis pagrindas
Darbo tvarkos taisyklių 52 straipsnio 4 dalis
Priimta plenarinėje sesijoje
2022 6 16
Plenarinė sesija Nr.
570
Balsavimo rezultatai (už / prieš / susilaikė)
206 / 2 / 2
Pagrindinės nuostatos 1.
ES šalies kandidatės statusas Ukrainai.
EESRK ragina Europos Vadovų Tarybą 2022 m. birželio 23–24 d. posėdyje suteikti Ukrainai šalies kandidatės statusą.
Šalies kandidatės statusas Ukrainai turi būti suteiktas nepakenkiant jau vykstančiam Vakarų Balkanų šalių stojimo į ES procesui.
EESRK pritaria tam, kad būtų įdiegta laipsniškos integracijos etapų sistema, grindžiama acquis communautaire įgyvendinimu.
2.
Europos pilietinė visuomenė solidarizuojasi su Ukraina ir Ukrainos žmonėmis.
Pilietinė visuomenė reagavo greitai ir veiksmingai, o tai lėmė precedento neturintį piliečių susitelkimą.
Humanitarinei pagalbai skirtos lėšos turi būti padidintos ir turėtų būti išmokamos tiesiogiai remiant pilietinės visuomenės organizacijas (PVO).
Specializuotos NVO kartu su PVO turėtų realiai dalyvauti programuojant ir stebint ES ir nacionalinę humanitarinę pagalbą.
3.
Suteikti pabėgėliams perspektyvą.
Komitetas ragina pabėgėliams suteikti tokias pačias teises kaip ir ES piliečiams sveikatos priežiūros ir patekimo į darbo rinką srityse (kvalifikacijų pripažinimas, galimybė naudotis įdarbinimo agentūrų paslaugomis, kalbų kursai, sveikatos priežiūros ir švietimo sistemos), kurios yra labai svarbios siekiant išvengti pabėgėlių skurdo didėjimo.
Socialiniai partneriai, pasitelkdami kolektyvines derybas ir ad hoc priemones, gali padėti integruoti darbuotojus ir užkirsti kelią jų išnaudojimui ir socialiniam dempingui.
Komitetas ypač pabrėžia PVO vaidmenį apsaugant ir reintegruojant dažnai pamirštamas pažeidžiamas grupes: nelydimus nepilnamečius, atskirtus vaikus ir vaikus iš globos įstaigų, neįgaliuosius, romų mažumų atstovus ir seksualinio smurto aukas.